CELEX: 32016R0888
Language: el
Date: 2016-06-06 00:00:00
Title: Κανονισμός (ΕΕ) 2016/888 του Συμβουλίου, της 6ης Ιουνίου 2016, για την τροποποίηση του κανονισμού (ΕΕ) 2015/323 σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης όσον αφορά την καταβολή των δόσεων

7.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 149/1
            
         ΚΑΝΟΝΙΣΜΌΣ (ΕΕ) 2016/888 ΤΟΥ ΣΥΜΒΟΥΛΊΟΥ
   της 6ης Ιουνίου 2016
   για την τροποποίηση του κανονισμού (ΕΕ) 2015/323 σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης όσον αφορά την καταβολή των δόσεων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την εσωτερική συμφωνία μεταξύ των αντιπροσώπων των κυβερνήσεων των κρατών μελών της Ευρωπαϊκής Ένωσης, συνελθόντων στο πλαίσιο του Συμβουλίου, για τη χρηματοδότηση της βοήθειας της Ευρωπαϊκής Ένωσης βάσει του πολυετούς δημοσιονομικού πλαισίου, για την περίοδο 2014 έως 2020, δυνάμει της συμφωνίας εταιρικής σχέσης ΑΚΕ-ΕΕ, καθώς και για τη χορήγηση χρηματοδοτικής ενίσχυσης στις υπερπόντιες χώρες και εδάφη για τις οποίες ισχύει το τέταρτο μέρος της Συνθήκης για τη λειτουργία της Ευρωπαϊκής Ένωσης (1) («εσωτερική συμφωνία»), και ιδίως το άρθρο 10 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Ελεγκτικού Συνεδρίου (2),
   Έχοντας υπόψη τη γνώμη της Ευρωπαϊκής Τράπεζας Επενδύσεων,
   Εκτιμώντας τα ακόλουθα:
   
               (1)
            
            
               Στις 5 Ιουνίου 2014 η Ευρωπαϊκή Κεντρική Τράπεζα εξέδωσε απόφαση (3) όπου προβλέπεται αρνητικό επιτόκιο, το οποίο συνεπάγεται την υποχρέωση πληρωμής του κατόχου της κατάθεσης στην αρμόδια εθνική κεντρική τράπεζα (ΕθνΚΤ), συμπεριλαμβανομένου του δικαιώματος της εν λόγω ΕθνΚΤ να χρεώνει αναλόγως τον σχετικό κρατικό λογαριασμό καταθέσεων. Παρόμοιες αποφάσεις εξέδωσαν και άλλες ΕθνΚΤ, στις οποίες πρέπει να τηρούνται οι λογαριασμοί για τους πόρους του Ευρωπαϊκού Ταμείου Ανάπτυξης (ΕΤΑ) σύμφωνα με το άρθρο 22 του κανονισμού (ΕΕ) 2015/323 του Συμβουλίου (4).
            
         
               (2)
            
            
               Σύμφωνα με το άρθρο 22 παράγραφος 3 του κανονισμού (ΕΕ) 2015/323του Συμβουλίου, οι συνεισφορές στο ΕΤΑ πρέπει να πιστώνονται από κάθε κράτος μέλος σε ειδικό λογαριασμό με τίτλο «Ευρωπαϊκή Επιτροπή — Ευρωπαϊκό Ταμείο Ανάπτυξης», ο οποίος ανοίγεται στην κεντρική τράπεζα του σχετικού κράτους μέλους ή σε χρηματοπιστωτικό οργανισμό που αυτό υποδεικνύει.
            
         
               (3)
            
            
               Οι εν λόγω ειδικοί λογαριασμοί που ανοίγουν τα κράτη μέλη στο όνομα της Επιτροπής, για την κατάθεση των συνεισφορών στο ΕΤΑ, δεν θα επιβαρύνονται με οποιοδήποτε τέλος ή τόκο μέχρις ότου χρειαστεί να καταβληθούν οι πληρωμές, αποφεύγοντας με αυτόν τον τρόπο απώλειες στον προϋπολογισμό του ΕΤΑ. Η επιβολή τελών ή αρνητικών τόκων θα μπορούσε να μειώσει τον προϋπολογισμό του ΕΤΑ και να οδηγήσει σε άνιση μεταχείριση των κρατών μελών. Επομένως, όταν επιβάλλεται αρνητικός τόκος στους λογαριασμούς του ΕΤΑ, τα οικεία κράτη μέλη θα πρέπει να πιστώνουν σε αυτούς ποσό ίσο με το ποσό του εν λόγω αρνητικού τόκου. Δεδομένου ότι ορισμένα κράτη μέλη δεν έχουν τη δυνατότητα να αποφύγουν τη δημοσιονομική επίπτωση της υποχρέωσης να πιστώνουν τα εν λόγω ποσά αρνητικών τόκων στους λογαριασμούς του ΕΤΑ, ενδείκνυται η Επιτροπή, όταν καλύπτει τις υποχρεώσεις πληρωμών της, να επιδιώκει τη μείωση της εν λόγω επίπτωσης, πραγματοποιώντας κατά προτεραιότητα αναλήψεις από τα ποσά που εγγράφονται σε πίστωση των σχετικών λογαριασμών.
            
         
               (4)
            
            
               Κατά συνέπεια, ο κανονισμός (ΕΕ) 2015/323 θα πρέπει να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 22 του κανονισμού (ΕΕ) 2015/323 αντικαθίσταται από το ακόλουθο κείμενο:
   
      «Άρθρο 22
      Καταβολή των δόσεων
      1.   Οι προσκλήσεις συνεισφορών απορροφούν πρωτίστως τα ποσά που είναι διαθέσιμα από τα προηγούμενα Ευρωπαϊκά Ταμεία Ανάπτυξης, το ένα μετά το άλλο.
      2.   Οι συνεισφορές των κρατών μελών εκφράζονται σε ευρώ και καταβάλλονται σε ευρώ.
      3.   Οι συνεισφορές που αναφέρονται στο άρθρο 21 παράγραφος 7 στοιχείο α) πιστώνονται από κάθε κράτος μέλος σε ειδικό λογαριασμό με τίτλο “Ευρωπαϊκή Επιτροπή — Ευρωπαϊκό Ταμείο Ανάπτυξης”, ο οποίος ανοίγεται στην κεντρική τράπεζα του σχετικού κράτους μέλους ή σε χρηματοπιστωτικό οργανισμό που αυτό υποδεικνύει. Το ποσό αυτών των συνεισφορών παραμένει στους εν λόγω ειδικούς λογαριασμούς μέχρις ότου χρειαστεί να λάβουν χώρα οι καταβολές.
      4.   Ο λογαριασμός που αναφέρεται στην παράγραφο 3 δεν επιβαρύνεται με τέλη ή τόκους.
      5.   Σε περίπτωση που στον λογαριασμό που αναφέρεται στην παράγραφο 3 επιβληθεί αρνητικός τόκος, το οικείο κράτος μέλος πιστώνει τον λογαριασμό, το αργότερο την ημερομηνία καταβολής κάθε δόσης που αναφέρεται στο άρθρο 21, με ποσό αντίστοιχο του αρνητικού τόκου που έχει επιβληθεί μέχρι την πρώτη ημέρα του μήνα που προηγείται της καταβολής της δόσης.
      6.   Με την επιφύλαξη της παραγράφου 7, η Επιτροπή επιδιώκει να κατανείμει τις τυχόν αναλήψεις από τους ειδικούς λογαριασμούς κατά τρόπον ώστε να διατηρείται στους εν λόγω λογαριασμούς η κατανομή των στοιχείων του ενεργητικού που αντιστοιχεί στην κλείδα συνεισφοράς που προβλέπεται στο άρθρο 1 παράγραφος 2 στοιχείο α) της εσωτερικής συμφωνίας.
      7.   Κατά την κάλυψη των ταμειακών αναγκών του ΕΤΑ σύμφωνα με την παράγραφο 3, η Επιτροπή αποσκοπεί στη μείωση των επιπτώσεων στα κράτη μέλη της υποχρέωσης εγγραφής των ποσών του αρνητικού τόκου, σύμφωνα με την παράγραφο 5, χρησιμοποιώντας κατά προτεραιότητα τα ποσά που εγγράφονται εις πίστωση των λογαριασμών.
      8.   Η συνεισφορά που αναφέρεται στο άρθρο 21 παράγραφος 7 στοιχείο β) πιστώνεται από κάθε κράτος μέλος σύμφωνα με το άρθρο 53 παράγραφος 1.».
   
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Λουξεμβούργο, 6 Ιουνίου 2016.
      
         
            Για το Συμβούλιο
         
         
            Ο Πρόεδρος
         
         H.G.J. KAMP
      
   
   
      (1)  ΕΕ L 210 της 6.8.2013, σ. 1.
   
      (2)  ΕΕ C 5 της 8.1.2016, σ. 6.
   
      (3)  Απόφαση ΕΚΤ/2014/23 της Ευρωπαϊκής Κεντρικής Τράπεζας, της 5ης Ιουνίου 2014, σχετικά με τον τοκισμό των καταθέσεων, υπολοίπων και πλεοναζόντων αποθεματικών (ΕΕ L 168 της 7.6.2014, σ. 115).
   
      (4)  Κανονισμός (ΕΕ) 2015/323 του Συμβουλίου, της 2ας Μαρτίου 2015, σχετικά με τον δημοσιονομικό κανονισμό που εφαρμόζεται στο 11ο Ευρωπαϊκό Ταμείο Ανάπτυξης (ΕΕ L 58 της 3.3.2015, σ. 17).